b'\n_START_ARTICLE_\nLouise Arbour\n_START_SECTION_\n\xc5\xbdivljenjepis\n_START_PARAGRAPH_\nLouise Arbour se je rodila leta 1947 v Montrealu, v bogati dru\xc5\xbeini. Njen o\xc4\x8de je bil lastnik verige hotelov. Sprva je obiskovala cerkveno osnovno \xc5\xa1olo, po kon\xc4\x8dani gimnaziji pa je \xc5\xa1tudirala pravo na Univerzi v Montrealu in Ottawi. Po kon\xc4\x8danem \xc5\xa1tudiju se je za dve leti zaposlila na kanadskem vrhovnem sodi\xc5\xa1\xc4\x8du._NEWLINE_Med leti 1972/73 je sodelovala pri reformah kanadskega pravnega sistema, ob tem pa je bila tudi profesorica in nekaj \xc4\x8dasa tudi dekanica na Pravni fakulteti Osgoode Hall Univerze v Yorku. Preden je leta 1999 postala sodnica vrhovnega sodi\xc5\xa1\xc4\x8da Ontarija in Prizivnega sodi\xc5\xa1\xc4\x8da Ontaria je bila podpredsednica Kanadskega zdru\xc5\xbeenja za dr\xc5\xbeavljanske svobo\xc5\xa1\xc4\x8dine. Leta 1995 je kot predsednica preiskovalne komisije preiskovala odmeven primer kr\xc5\xa1enja pravic zapornic v \xc5\xbeenskem zaporu v Kingstonu v Ontariu._NEWLINE_Po letu 1996, je bila imenovana na mesto glavne to\xc5\xbeilke haa\xc5\xa1kega sodi\xc5\xa1\xc4\x8da za biv\xc5\xa1o Jugoslavijo in Ruando. V zgodovino se je zapisala kot \xc5\xbeenska, ki je obto\xc5\xbeila Slobodana Milo\xc5\xa1evi\xc4\x87a za vojne zlo\xc4\x8dine, kar je bil prvi primer v zgodovini, da je bil kak\xc5\xa1en predsednik dr\xc5\xbeave poklican pred mednarodno sodi\xc5\xa1\xc4\x8de. Sestavila je tudi obto\xc5\xbenice proti Milanu Milutinovi\xc4\x87u, Nikoli \xc5\xa0ainovi\xc4\x87u, Dragoljubu Ojdani\xc4\x87u in Vlajku Stojiljkovi\xc4\x87u. Od leta 2004 je Louise Arbour visoka komisarka ZN za \xc4\x8dlovekove pravice. Na tem mestu je zamenjala prej\xc5\xa1njega komisarja Sergia Vieira de Mella, ki je bil v Bagdadu ubit v eksploziji avtomobilske bombe._NEWLINE_Louise Arbour je nosilka \xc4\x8dastnih doktoratov sedemindvajsetih svetovnih univerz, pred kratkim pa je vstopila v politiko in bo na naslednjih volitvah v Kanadi verjetno kandidirala za Liberalno stranko Kanade.'